Orgasmi

Miehen orgasmi

Miehen orgasmissa tapahtuu tavallisesti eturauhasen ja virtsaputkentyvessä olevien lihasten nopeita ja rytmikkäitä supistuksia. Tapahtumaan usein liittyvää ilmiötä, jossa siemenneste purkautuu ulos, nimitetään siemensyöksyksi tai ejakulaatioksi. Siemensyöksy kestää tavallisesti 3–10 sekuntia.
On mahdollista kokea sekä siemensyöksy ilman orgasmia että orgasmi ilman siemensyöksyä. Miesten perättäiset orgasmit ovat ilman siemensyöksyä todennäköisempiä kuin siemensyöksyn kanssa. Siemensyöksyä seuraa lepovaihe (refraktaariaika), jolloin kiihottuminen ja orgasmin kokeminen eivät ole mahdollisia. Tämän vaiheen kesto vaihtelee käytännössä olemattomasta kokonaiseen päivään asti yksilöllisistä tekijöistä johtuen.
Mies voi saada orgasmin myös eturauhasen hieromisella peräaukon kautta. Aktiivista seksuaalielämää ilman siemensyöksyä kutsutaan joskus kontinentiksi seksuaalisuudeksi.

Naisen orgasmi

Naisen orgasmia edeltää emättimen kostuminen ja klitoriksen paisuminen. Eräät kokevat voimakkaan punastumisen, joka johtuu ihon lisääntyneestä verenkierrosta. Orgasmin lähestyessä klitoris vetäytyy ja pienet häpyhuulet saavat tummemman sävyn. Veren virtaus vaginaan lisääntyy ja kohtu supistelee voimakkaasti.
Naiselle orgasmin saaminen ei ole yhtä helppoa kuin miehille. Tämä pätee etenkin yhdyntöihin. Vain puolet naisista kokee orgasmin useimmissa yhdynnöissä. Jokaisessa yhdynnässä orgasmin saa 6–7 prosenttia. Naisen kyky saavuttaa orgasmi paranee iän myötä.
Orgasmin laatu vaihtelee suuresti eri naisilla: esimerkiksi joillakin se on lyhyt, intensiivinen, kokonaisvaltainen psykofyysinen purkaus, jolloin hetkeksi tajunta heikkenee ja elimistön kontrollikyky vähäksi aikaa häiriintyy, toisilla se ei ole räjähdysmäinen, vaan pitempi ja tasaisempi siirtyminen kiihottumista seuraavan tasannevaiheen kautta tyydytyksentunteeseen, jonka aikana nainen tuntee mielihyvää ilman räjähdysmäistä kokemusta. Klitoriksen, häpyhuulten ja emättimen aukon hermotuksella sekä verenkierrolla on suuri merkitys naisen orgasmin muodostumisessa. Myös lantion lihasten oletetaan vaikuttavan orgasmin tuottamiseen. Vuonna 2016 julkaistun tutkimuksen mukaan klitoriksen sijainnilla olisi suuri vaikutus siihen, kuinka helppoa naisen on saada orgasmi yhdynnän aikana.
Biologian professori Elisabeth Anne Lloyd on esittänyt, että naista ei ole evoluutiossa ”suunniteltu” saamaan orgasmia.

Orgasmin yleisyys naisilla

Suomalaisista naisista rakasteltaessa 46 % saa ainakin yleensä orgasmin, miehistä 93 % (FINSEX 2015).  Alle 40-vuotiaiden naisten luku oli laskenut vuosista 1971–1999 vuosiin 2007 ja 2015. Tuoreimmassa yhdynnässään naisista 8 % ja miehistä 4 % oli saanut useita orgasmeja. Naisen orgasmin saaminen tuoreimmassa yhdynnässä ei ollut yhteydessä taustamuuttujiin, edes itsetyydytykseen, lapsiin, uskonnollisuuteen, kumppanien määrään tai hyviin tai huonoihin seksikokemuksiin, mutta kylläkin siihen, miten tärkeänä nainen orgasmin saamista piti. Syynä saattavat olla naisten erilaiset luontaiset orgasmiherkkyydet. Osa naisista saa orgasmin lähinnä vain itsetyydytyksessä, ja he olivat harvoin saaneet orgasmin viime yhdynnässä.
Naiset sanovat oppineensa saamaan orgasmeja hyväksymällä itsensä ja kehonsa. Myös koskettelu ja kyky avoimeen keskusteluun seksistä ovat yhteydessä orgasmeihin yhdynnöissä.
Naisista 6 % saa yleensä orgasmin yhdynnässä kiihottamalla pelkkää emätintä. Näistä 63 % sai yleensä orgasmin yhdynnässä. Naisista kolmannes saa yhdynnässä orgasmin keskittymällä kiihottamaan klitorista, ja heistä vain 40 % sai yleensä orgasmin yhdynnässä. Molempiin yhdynnässä keskittyvien luku oli 53 %, ja heitä oli reilu puolet naisista. Aiemmin klitoriksen rooli on oletettu suuremmaksi. Kinseyn raportti antoi ymmärtää, että naiset saisivat orgasmin vain klitoriksen suorasta stimulaatiosta, mutta osa naisista saa orgasmin vaginasta tai jopa vain ajatuksen voimalla.
Nuorten naisten lisääntyneet orgasmiongelmat ovat yhteydessä yhdyntöjen ja halun vähenemiseen, väsymykseen ja epävarmuuteen omasta haluttavuudesta.
Geenit selittävät kolmanneksen naisten orgasmin yleisyydestä.

Orgasmin kesto ja yleisyys

Naisen orgasmi kestää yleensä 20 sekuntia tai yli, miesten 3-10 sekuntia. Toisaalta mies saa orgasmin 95 prosentissa seksikerroista, naisten luku on 69 %. Lesboista puolella luku on yli 75 % mutta vastaavasti lesbojen seksikerrat kestävät keskimäärin 30-45 minuuttia, heteroilla 15-35 minuuttia.

Orgasmin voimakkuus

Japanin perhesuunnittelujärjestön johtajan, gynekologian tohtori Kunio Kitamuran mukaan naisen orgasmi on aivojen theta-aaltomittausten perusteella keskimäärin lähes 10 kertaa voimakkaampi kuin miehen orgasmi. Naiset myös yleensä toipuvat orgasmista hitaammin. Cash Simpsonin (Science 2.0) mukaan tämä ei välttämättä todista orgasmin voimakkuudesta. Neurotieteilijä Barry Komisarukin mukaan erot aivoaalloissa ovat väitettyä pienemmät ja eräässä 1970-luvun tutkimuksessa miesten ja naisten sanalliset orgasmikuvaukset eivät olleet erotettavissa toisistaan.